27.12.2022.
LV
Eiropas Savienības Oficiālais Vēstnesis
C 493/157 Trešdiena, 2022. gada 8. jūnijs
26. atzinīgi vērtē jaunos noteikumus par maksām, kas iekasējamas no kuģu īpašniekiem, un cer, ka tas un citi protokola uzlabojumi, arī iespēja ES kuģiem ārkārtējos apstākļos izkraut nozveju ostās, kas nav Mauritānijas ostas, turpmāk ļaus labāk izmantot pieejamās zvejas iespējas; 27. atzinīgi vērtē un atbalsta to, ka saskaņā ar protokolu zvejojošo Savienības pelaģiskās zvejas saldētājtraleru un garneļu zvejas kuģu īpašniekiem kā maksa natūrā arī turpmāk būtu jāpalīdz īstenot rīcībpolitiku, kas paredz zivju izdalīšanu trūcīgajiem iedzīvotājiem, 2 % no citā kuģī pārkrautajām vai zvejas reisa beigās izkrautajām pelaģisko sugu nozvejām saglabājot Valsts Zivju izdalīšanas sabiedrībai (Société nationale de distribution de poisson); norāda, ka Mauritānijā pieaug vietējais zivju patēriņš; aicina Komisiju un Mauritānijas iestādes nodrošināt, lai šis ieguldījums sasniegtu iedzīvotājus un nenonāktu zivju miltu rūpnīcās; 28. uzsver apņemšanos īstenot SDO principus un tiesības, tos piemērojot visiem zvejniekiem uz ES kuģiem, lai izskaustu diskrimināciju nodarbinātībā un profesijā; uzskata, ka šī īstenošana būtu jāuzrauga; 29. atzinīgi vērtē kvalificētu Mauritānijas jūrnieku nodarbināšanu uz ES kuģiem saskaņā ar līgumiem, kas atbilst SDO standartiem un ietver sociālo nodrošinājumu; aicina vairāk censties nodarbināt praktikantus, lai palielinātu kvalificētu dalībnieku skaitu nozares programmā; 30.
aicina Komisiju IZPN kā būtisku elementu iekļaut ES partnerībā ar Āfriku;
31. atzinīgi vērtē projektus, ko finansē no ES attīstības palīdzības Mauritānijā, piemēram, Promopeche, kura mērķis ir radīt darbvietas un apmācīt jauniešus nerūpnieciskās zvejas jomā; aicina Komisiju uzlabot IZPN un ANO ilgtspējīgas attīstības mērķu (IAM) saskaņotību un konsekvenci; 32. uzsver, ka zveja, cita starpā mazapjoma zveja, ir svarīga Mauritānijas ekonomikas nozare un tai ir būtiska nozīme valsts ekonomiskās attīstības, pārtikas un uztura nodrošinājuma un nodarbinātības iespēju (jo īpaši sieviešu un jauniešu nodarbinātības iespēju) ziņā, kā arī iekļaujošas un ilgtspējīgas ekonomiskās attīstības, kas dod labumu visiem, nodrošināšanā; tāpēc atbalsta pasākumus, kuru mērķis ir ievērojami palielināt vietējo dalībnieku (cita starpā nelielu ģimenes uzņēmumu un piekrastes kopienu) noturību pret klimata pārmaiņu un krasta erozijas sekām; uzstāj, ka investīcijas zivsaimniecībā ir skaidri jāsaskaņo ar IAM un tās nedrīkst apdraudēt piekrastes kopienu vajadzības; uzstāj, ka finansiālais ieguldījums, ko sniedz saskaņā jauno nolīgumu, būtu jāsadala tā, lai tiktu ņemta vērā piekrastes kopienu būtiskā loma; 33. prasa veicināt vietējās un reģionālās ekonomikas attīstību un stiprināt piekrastes kopienas, kuras ir atkarīgas no jūras resursiem un kuras tāpēc ir pilnībā jāiesaista jūras un piekrastes teritoriju pārvaldībā; atgādina, ka jūras un piekrastes bioloģiskās daudzveidības atjaunošana spēcina piekrastes kopienas un veicina klimata pārmaiņu mazināšanu un pielāgošanos tām; uzsver, ka visā īstenošanas procesā ir regulāri jāapspriežas ar piekrastes kopienām; 34. atzīst, ka ES tirgi un ražotāji ir atkarīgi no zivju importa no Mauritānijas un citām valstīm, lai garantētu pārtikas pieejamību ES patērētājiem; 35. prasa, lai ES turpmākie centieni šā IZPN satvarā būtu vērsti uz kaitīgu un neilgtspējīgu zivsaimniecības subsīdiju izbeigšanu Pasaules Tirdzniecības organizācijas un citu starptautisko struktūru ietvaros, īpašu uzmanību pievēršot nelegālai zvejai; 36. pieprasa, lai Mauritānijā un tās apkārtējā reģionā tiktu ievērots un pienācīgi piemērots ES juridiskais acquis — arī ES Tiesas nolēmumi; 37. uzdod priekšsēdētājai nosūtīt šo rezolūciju Padomei, Komisijai, dalībvalstu valdībām un parlamentiem, kā arī Mauritānijas Islāma Republikas valdībai un parlamentam.